Landbrugets organisationer vil stævne staten. Ifølge dem er staten nemlig klar til at ekspropriere store landsbrugsarealer.

Fra 1. september 2012 skal der udlægges 10 meter brede randzoner på begge sider af 25.000 kilometer danske vandløb. Ranzonerne vil dække 50.000 hektar landbrugsjord. Landmændene vil ifølge fødevareministeren blive kompenseret, men ikke nok mener landmændene. - Politikerne har besluttet, at vi ikke længere må dyrke den jord, vi har købt og betalt. Det er regulær ekspropriation, og vi har besluttet at rejse en erstatningssag, siger Flemming Fuglede Jørgensen, næstformand i Bæredygtigt Landbrug til Morgenavisen Jyllands-Posten. Også brancheorganisationen Landbrug og Fødevarer forbereder retssager mod staten.